text: Stor grænse-købmand bliver større
  26 januar 2010 kl. 14.07
  Grænse-købmandskæden Fleggaard bliver nu en endnu større spiller i handlen syd for grænsen. Den har opkøbt alle ni Calle-butikker i Tyskland.
  Calle-butikkerne fortsætter foreløbig uændret med samme logo og med de samme godt 400 medarbejdere. Dog overtager Fleggaards nuværende salgschef, Martin Striib, posten som administrerende direktør.
  
  Øl-kongen
  Calle-butikkerne blev etableret af Antoni Andresen, der ikke måtte blive journalist for sin far, fordi journalister aldrig kunne betale deres regninger. 
  Antoni Andresen gik i stedet i købmandslære, og i årenes løb blev han kendt som ?Den danske øl-konge syd for grænsen?.
  Den 1. oktober i fjor havde Antoni Andresen 50 års forretnings-jubilæum. Netop på denne dato i 1959 fik han næringsbrev som købmand i Jejsing nær Tønder, hvor faderen havde sin købmandsbutik.
  I 1973 åbnede den første Calle butik i Aventoft. Nu er der ni butikker og tre vin-lagre.
  